PMIndiaData/PMIndiaSum huggingface dataset:
ଭୂକମ୍ପ ବିଧ୍ୱସ୍ତ ପାଗୋଡା ସମୂହର ସଂରକ୍ଷଣ ପାଇଁ ଭାରତ-ମିଆଁମାର ବୁଝାମଣାକୁ କ୍ୟାବିନେଟର ଅନୁମୋଦନ

ମିଆଁମାରର ବାଗାନ ଅଂଚଳରେ ଭୂମିକମ୍ପ ଦ୍ୱାରା ବିଧ୍ୱସ୍ତ ବୌଦ୍ଧ ପାଗୋଡା ସମୂହର ସଂରକ୍ଷଣ ଦିଗରେ ଭାରତ ପଡୋଶୀ ମିଆଁମାରକୁ ସହଯୋଗ କରିବ । ଏଥିଲାଗି ଦୁଇ ଦେଶ ମଧ୍ୟରେ ଏକ ବୁଝାମଣାପତ୍ର ସ୍ୱାକ୍ଷରିତ ହେବ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଆସନ୍ତା ସେପ୍ଟେମ୍ବର ମାସ 6-7 ତାରିଖ ମିଆଁମାର ଗସ୍ତ କାଳରେ ଏହି ବୁଝାମଣାପତ୍ର ସ୍ୱାକ୍ଷରିତ ହେବ । ଆଜି ପ୍ରଧାନମନ୍ତ୍ରୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର ମନ୍ତ୍ରୀମଣ୍ଡଳ ବୈଠକରେ ପ୍ରସ୍ତାବିତ ବୁଝାମଣାପତ୍ରକୁ ଅନୁମୋଦନ କରାଯାଇଛି । ଏହି ସଂରକ୍ଷଣ ପ୍ରକଳ୍ପ ଭାରତ-ମିଆଁମାର ମଧ୍ୟରେ ସାଂସ୍କୃତିକ ଓ ଧାର୍ମୀକ ସମ୍ବନ୍ଧ ବୃଦ୍ଧି ଦିଗରେ ବେଶ ସହାୟକ ହେବ । ମିଆଁମାରର ସୁନ୍ଦର ବୌଦ୍ଧ ପାଗୋଡାଗୁଡିକ ଅନେକ ପର୍ଯ୍ୟଟକଙ୍କୁ ଆକୃଷ୍ଟ କରିଥାନ୍ତି । ଉପଯୁକ୍ତ ରକ୍ଷଣାବେକ୍ଷଣ ତଥା ସଂରକ୍ଷଣ ଦ୍ୱାରା ଏହି ଐତିହ୍ୟ ସ୍ଥଳୀଗୁଡିକର ସୌନ୍ଦର୍ଯ୍ୟ ବର୍ଦ୍ଧନ ହେବା ସହ ଅଧିକରୁ ଅଧିକ ପର୍ଯ୍ୟଟକ ମିଆଁମାର ଯିବେ । ଧାର୍ମୀକ ସ୍ଥଳୀଗୁଡିକର ସଂରକ୍ଷଣ କାର୍ଯ୍ୟ ମିଆଁମାର ଲୋକଙ୍କ ମଧ୍ୟରେ ଭାରତ ପ୍ରତି ସଦିଚ୍ଛା, ବିଶ୍ୱାସ ଓ ଆସ୍ଥା ବୃଦ୍ଧି କରିବ । ମିଆଁମାରର ବାଗାନ ଅଂଚଳ ଧାର୍ମୀକ ପର୍ଯ୍ୟଟନର ଏକ ଗୁରୁତ୍ୱପୂର୍ଣ୍ଣ ସ୍ଥାନ ଏବଂ ପ୍ରତିବର୍ଷ ସେହି ଅଂଚଳକୁ ଶହ ଶହ ସଂଖ୍ୟାରେ ପର୍ଯ୍ୟଟକ ଯାଇଥାନ୍ତି । ତେଣୁ ବାଗାନର ସାଂସ୍କୃତିକ ବିକାଶ ଭାରତ-ମିଆଁମାର ସହଭାଗୀତା କାର୍ଯ୍ୟକ୍ରମର ଏକ ଅଂଶ ବିଶେଷ ହୋଇଛି । କେବଳ ସେତିକି ନୁହଁ, ବାଗାନର ପାଗୋଡା ବିକାଶ କାର୍ଯ୍ୟକ୍ରମ ଭାରତର ଐତିହ୍ୟସ୍ଥଳୀ ପୁନରୁଦ୍ଧାର ଓ ସଂରକ୍ଷଣ ସଂକ୍ରାନ୍ତ ସାମର୍ଥ୍ୟକୁ ପ୍ରଦର୍ଶୀତ କରିବା ଦିଗରେ ଏକ ବୃହତ ସୁଯୋଗ ହେବ । ମିଆଁମାର ସମେତ ଅନ୍ୟ ଦେଶର ପର୍ଯ୍ୟଟକମାନେ ମଧ୍ୟ ଭାରତର ଏହି ସଂରକ୍ଷଣ ସାମର୍ଥ୍ୟକୁ ଅନୁଭବ କରିପାରିବେ ।
ବିଜ୍ଞାନ, ପ୍ରଯୁକ୍ତି ଓ ନବସୃଜନ ପରାମର୍ଶଦାତା ପରିଷଦ (ପିଏଏମ-ଏସଟିଆଏସି) ସଦସ୍ୟଙ୍କ ସହ ପ୍ରଧାନମନ୍ତ୍ରୀଙ୍କ ଆଲୋଚନା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନୂଆଦିଲ୍ଲୀରେ ତାଙ୍କର ବିଜ୍ଞାନ, ପ୍ରଯୁକ୍ତି ଏବଂ ନବସୃଜନ ପରାମର୍ଶଦାତା ପରିଷଦ (ପିଏମ-ଏସଟିଆଇ) ସଦସ୍ୟମାନଙ୍କ ସହିତ ଆଲୋଚନା କରିଛନ୍ତି । ଏହି ପରିଷଦ ବିଜ୍ଞାନ ପ୍ରଯୁକ୍ତି ଏବଂ ନବସୃଜନ ସମ୍ବନ୍ଧୀୟ ସମସ୍ତ ବିଷୟ ଉପରେ ପ୍ରଧାନମନ୍ତ୍ରୀଙ୍କୁ ପରାମର୍ଶ ଦେଇଥାଏ ଏବଂ ଏହି ବିଷୟଗୁଡ଼ିକ ଉପରେ ପ୍ରଧାନମନ୍ତ୍ରୀଙ୍କ ଭବିଷ୍ୟ ଦୃଷ୍ଟି ଅନୁଧ୍ୟାନ କରିଥାଏ । ପରିଷଦର ସଦସ୍ୟମାନେ ବିଜ୍ଞାନ ଏବଂ ପ୍ରଯୁକ୍ତିର ଗୁରୁତ୍ୱପୂର୍ଣ୍ଣ କ୍ଷେତ୍ରରେ ଉପଯୁକ୍ତ ଗବେଷଣା ଓ ନବସୃଜନର ପୃଷ୍ଟପୋଷକତା ଲାଗି ନିଆଯାଇଥିବା ପଦକ୍ଷେପ ସମ୍ପର୍କରେ ପ୍ରଧାନମନ୍ତ୍ରୀଙ୍କୁ ସୂଚନା ଦେଇଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ବିଜ୍ଞାନ, ପ୍ରଯୁକ୍ତି ଏବଂ ନବସୃଜନର ସୁଫଳ ସାଧାରଣ ଜନତାଙ୍କ ନିକଟରେ ପହଁଚିବା ସହ ଦୈନିକ ସମସ୍ୟାର ସମାଧାନ ଏବଂ ସହଜ ଜୀବନ ଧାରଣରେ ଉପଯୋଗ ହେବା ଉଚିତ । ପରିଷଦର ସଦସ୍ୟମାନଙ୍କୁ ଶିକ୍ଷା ପ୍ରତିଷ୍ଠାନ, ଗବେଷଣା ଏବଂ ବିକାଶ ପ୍ରୟୋଗଶାଳା, ଉଦ୍ୟୋଗ ଏବଂ ବିଭିନ୍ନ ସରକାରୀ ବିଭାଗ ଲାଗି ସୁଦୃଢ଼ ସମ୍ପର୍କ ପ୍ରତିଷ୍ଠା କରିବା ଦିଗରେ କାର୍ଯ୍ୟ କରିବାକୁ ପ୍ରଧାନମନ୍ତ୍ରୀ ଆହ୍ୱାନ ଦେଇଥିଲେ । ସେ ଦୋହରାଇଥିଲେ ଯେ ଶିକ୍ଷା ଏବଂ ଗବେଷଣା ପ୍ରତିଷ୍ଠାନରେ ନିଷ୍କ୍ରିୟତା ଶେଷ କରିବାର ଆବଶ୍ୟକତା ରହିଛି । ପ୍ରଧାନମନ୍ତ୍ରୀ ଉଚିତ ପ୍ଲାଟଫର୍ମ ଏବଂ ବ୍ୟବସ୍ଥାକୁ ବିକଶିତ କରିବା ଲାଗି ପରାମର୍ଶ ଦେଇଥିଲେ, ଯାହା ସ୍କୁଲ ଛାତ୍ରଛାତ୍ରୀଙ୍କ ମଧ୍ୟରେ ବୈଜ୍ଞାନିକ ପ୍ରତିଭାକୁ ଚିହ୍ନଟ କରିବ ଏବଂ ସେଗୁଡ଼ିକୁ ଜିଲ୍ଲା ଏବଂ କ୍ଷେତ୍ରୀୟ ସ୍ତରରେ ଅଟଳ ନବୋନ୍ଵେଷ ପ୍ରୟୋଗଶାଳା ସହ ଯୋଡ଼ିବ । ପ୍ରଧାନମନ୍ତ୍ରୀ ଏ ସନ୍ଦର୍ଭରେ କୃଷି ଆୟ ବୃଦ୍ଧି କରିବା, ରକ୍ତହୀନତା ଭଳି ପୁରୁଣା, ଆନୁବଂଶିକ, ବଂଶାନୁଗତ ରୋଗର ଚିକିତ୍ସା, ବର୍ଜ୍ୟବସ୍ତୁ ପରିଚାଳନା ଏବଂ ସାଇବର ସୁରକ୍ଷା ଭଳି ପ୍ରମୁଖ କ୍ଷେତ୍ର ବିଷୟରେ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀଙ୍କ ପ୍ରମୁଖ ବୈଜ୍ଞାନିକ ପରାମର୍ଶଦାତା ପ୍ରଫେସର କେ. ବିଜୟ ରାଘବନ, ପରିଷଦର ସଦସ୍ୟ ଏବଂ ଭାରତ ସରକାରଙ୍କ ବରିଷ୍ଠ ଅଧିକାରୀ ଗଣ ପ୍ରଧାନମନ୍ତ୍ରୀଙ୍କ ସହିତ ବୈଠକରେ ଉପସ୍ଥିତ ଥିଲେ ।
ହିମାଚଳ ପ୍ରଦେଶର କିନ୍ନୌର ଦୁର୍ଘଟଣା ଜନିତ ମୃତ୍ୟୁ ନେଇ ପ୍ରଧାନମନ୍ତ୍ରୀଙ୍କ ଶୋ

ହିମାଚଳ ପ୍ରଦେଶର କିନ୍ନୌର ଦୁର୍ଘଟଣା ଜନିତ ମୃତ୍ୟୁ ନେଇ ପ୍ରଧାନମନ୍ତ୍ରୀ ଗଭୀର ଶୋକ ବ୍ୟକ୍ତ କରିଛନ୍ତି । ପ୍ରତ୍ୟେକ ମୃତକଙ୍କ ନିକଟ ସମ୍ପର୍କୀୟଙ୍କୁ 2 ଲକ୍ଷ ଟଙ୍କା ଏବଂ ଆହତଙ୍କୁ 50 ହଜାର ଟଙ୍କାର ଅନୁକମ୍ପା ରାଶି ପ୍ରଦାନ କରାଯିବା ନେଇ ମଧ୍ୟ ପ୍ରଧାନମନ୍ତ୍ରୀ ଘୋଷଣା କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ତରଫରୁ ଏକାଧିକ ଟ୍ଵିଟ୍ ମାଧ୍ୟମରେ ପ୍ରଧାନମନ୍ତ୍ରୀ କହିଛନ୍ତି ଯେ; “ହିମାଚଳ ପ୍ରଦେଶର କିନ୍ନୌର ଭୂ-ସ୍ଖଳନ ଦୁର୍ଘଟଣା ଅତ୍ୟନ୍ତ ଦୁଃଖଦାୟକ । ଏଥିରେ ମୃତ୍ୟୁବରଣ କରିଥିବା ବ୍ୟକ୍ତିମାନଙ୍କ ପ୍ରିୟଜନଙ୍କୁ ମୋର ସମବେଦନା । ଦୁର୍ଘଟଣାରେ ଆହତ ହୋଇଥିବା ବ୍ୟକ୍ତିଙ୍କ ପାଇଁ ଚିକିତ୍ସାର ସମସ୍ତ ବ୍ୟବସ୍ଥା କରାଯାଉଛି । ମୁଁ ସେମାନଙ୍କ ଆଶୁ ଆରୋଗ୍ୟ କାମନା କରୁଛି । ପ୍ରଧାନମନ୍ତ୍ରୀ @ନରେନ୍ଦ୍ରମୋଦୀ” । ହିମାଚଳ ପ୍ରଦେଶର କିନ୍ନୌର ଦୁର୍ଘଟଣାରେ ମୃତ୍ୟୁବରଣ କରିଥିବା ପ୍ରତ୍ୟେକ ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କୁ ପ୍ରଧାନମନ୍ତ୍ରୀ ରିଲିଫ ପାଣ୍ଠିରୁ 2 ଲକ୍ଷ ଟଙ୍କାର ଅନୁକମ୍ପା ରାଶି ପ୍ରଦାନ କରାଯିବ । ସେହିଭଳି ସମସ୍ତ ଆହତ ବ୍ୟକ୍ତିଙ୍କୁ ମଧ୍ୟ 50 ହଜାର ଟଙ୍କାର ଅନୁକମ୍ପା ରାଶି ପ୍ରଦାନ କରାଯିବ : ପ୍ରଧାନମନ୍ତ୍ରୀ @ନରେନ୍ଦ୍ରମୋଦୀ” ।
ଜାଲିଆଁୱାଲା ବାଗ ଗଣହତ୍ୟାର ଶହୀଦମାନଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ଜାଲିଆଁୱାଲା ବାଗ ଗଣହତ୍ୟାର ଶହୀଦମାନଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ କହିଛନ୍ତି, “ଆଜି ଆମେ ଭୟାବହ ଜାଲିଆଁୱାଲା ବାଗ ଗଣହତ୍ୟାର 100ତମ ବର୍ଷ ପାଳନ କରୁଛେ, ଭାରତ ଏହି ଅବସରରେ ସେହି ଦୁର୍ଭାଗ୍ୟ ଦିନରେ ଶହୀଦ ହୋଇଥିବା ବ୍ୟକ୍ତିମାନଙ୍କୁ ଶ୍ରଦ୍ଧାଞ୍ଜଳି ପ୍ରଦାନ କରୁଛି । ସେମାନଙ୍କ ସାହସ ଏବଂ ବଳିଦାନ କେବେ ହେଲେ ଭୁଲି ହେବ ନାହିଁ । ସେମାନଙ୍କ ସ୍ମୃତି ଆମକୁ କଠିନ ପରିଶ୍ରମ କରି ଏପରି ଏକ ଭାରତ ନିର୍ମାଣ କରିବା ପାଇଁ ଅନୁପ୍ରାଣିତ କରୁଛି ଯାହାକୁ ନେଇ ସେମାନେ ଗର୍ବିତ ହେବେ ।”
କାବୁଲର କାରଟେ ପାରୱାନ ଗୁରୁଦ୍ୱାରରେ ଭୀରୁ ଆତଙ୍କବାଦୀଙ୍କ ଆକ୍ରମଣକୁ ନିନ୍ଦା କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଫଗାନିସ୍ତାନର କାବୁଲରେ କାରଟେ ପାରୱାନ ଗୁରୁଦ୍ୱାରରେ ହୋଇଥିବା ଆତଙ୍କବାଦୀ ଆକ୍ରମଣକୁ ନିନ୍ଦା କରିଛନ୍ତି । ସେ ମଧ୍ୟ ଭକ୍ତଙ୍କ ସୁରକ୍ଷା ଏବଂ ମଙ୍ଗଳ ପାଇଁ ପ୍ରାର୍ଥନା କରିଥିଲେ । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “କାବୁଲର କାରଟେ ପାରୱାନ ଗୁରୁଦ୍ୱାରରେ ଭୀରୁ ଆତଙ୍କବାଦୀଙ୍କ ଆକ୍ରମଣରେ ଚକିତ । ମୁଁ ଏହି ବର୍ବର ଆକ୍ରମଣକୁ ନିନ୍ଦା କରୁଛି ଏବଂ ଭକ୍ତଙ୍କ ସୁରକ୍ଷା ତଥା ମଙ୍ଗଳ ପାଇଁ ପ୍ରାର୍ଥନା କରୁଛି ।” https://twitter.com/narendramodi/status/1538183309359869953?ref_src=twsrc%5Etfw
ଟୀକାକରଣ ୨୦୦ କୋଟି ଡୋଜ ଅତିକ୍ରମ କରିଥିବାରୁ ନାଗରିକମାନଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଜ୍ଞାନ ଉପରେ ଉଲ୍ଲେଖନୀୟ ଭରସା ପ୍ରଦର୍ଶନ କରି ୨୦୦ କୋଟି କୋଭିଡ–୧୯ ଟିକା ଡୋଜର ବିଶେଷ ସଂଖ୍ୟା ଅତିକ୍ରମ କରିଥିବାରୁ ଭାରତର ଲୋକଙ୍କୁ ପ୍ରଶଂସା କରିଛନ୍ତି । ଏହି ଅଭିଯାନରେ ଡାକ୍ତର, ନର୍ସ, ଆଗଧାଡିର କର୍ମଚାରୀ, ବୈଜ୍ଞାନିକ, ଉଦ୍ଭାବକ ଏବଂ ଉଦ୍ୟୋଗୀଙ୍କ ଆବେଗ ଏବଂ ନିଷ୍ଠାକୁ ସେ ପ୍ରଶଂସା କରିଛନ୍ତି । କେନ୍ଦ୍ର ସ୍ୱାସ୍ଥ୍ୟମନ୍ତ୍ରୀ ଶ୍ରୀ ମନସୁଖ ମାଣ୍ଡଭ୍ୟଙ୍କ ଘୋଷଣାର ଉତ୍ତରରେ ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି: “ଭାରତ ପୁଣି ଇତିହାସ ସୃଷ୍ଟି କରିଛି! ୨୦୦ କୋଟି ଟିକା ଡୋଜର ବିଶେଷ ସୀମା ଅତିକ୍ରମ କରିଥିବାରୁ ସମସ୍ତ ଭାରତୀୟଙ୍କୁ ଅଭିନନ୍ଦନ । ଭାରତର ଟୀକାକରଣ ଅଭିଯାନକୁ ଗତି ଦେବା ସହିତ ଅଦ୍ୱିତୀୟ କରିବାରେ ସହଯୋଗ କରିଥିବା ବ୍ୟକ୍ତିଙ୍କ ପାଇଁ ଗର୍ବିତ । ଏହା କୋଭିଡ–୧୯ ବିରୋଧରେ ବିଶ୍ୱସ୍ତରୀୟ ସଂଗ୍ରାମକୁ ମଜବୁତ କରିଛି ।” ଏହି ଟିକାକରଣରେ ସଂପୂର୍ଣ୍ଣ ଭାବେ ଭାରତର ଲୋକମାନେ ବିଜ୍ଞାନ ଉପରେ ଉଲ୍ଲେଖନୀୟ ବିଶ୍ୱାସ ପ୍ରଦର୍ଶନ କରିଛନ୍ତି । ଆମର ଡାକ୍ତର, ନର୍ସ, ଆଗଧାଡିର କର୍ମଚାରୀ, ବୈଜ୍ଞାନିକ, ଉଦ୍ଭାବକ ଏବଂ ଉଦ୍ୟୋଗୀ ଏକ ନିରାପଦ ବିଶ୍ୱ ସୁନିଶ୍ଚିତ କରିବାରେ ପ୍ରମୁଖ ଭୂମିକା ଗ୍ରହଣ କରିଛନ୍ତି । ମୁଁ ସେମାନଙ୍କର ଆବେଗ ଏବଂ ନିଷ୍ଠାକୁ ପ୍ରଶଂସା କରୁଛି ।
ପ୍ରଧାନମନ୍ତ୍ରୀଙ୍କ ଅଧ୍ୟକ୍ଷତାରେ କେନ୍ଦ୍ରୀୟ ହିନ୍ଦୀ କମିଟିର 31ତମ ବୈଠକ ଅନୁଷ୍ଠିତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି (ଗୁରୁବାର) ନୂଆଦିଲ୍ଲୀଠାରେ କେନ୍ଦ୍ରୀୟ ହିନ୍ଦୀ କମିଟିର 31ତମ ବୈଠକ ଅନୁଷ୍ଠିତ ହୋଇଛି । ସମ୍ବୋଧନ କାଳରେ ପ୍ରଧାନମନ୍ତ୍ରୀ କମିଟିର ସଦସ୍ୟମାନେ ରଚନାତ୍ମକ ଏବଂ ବ୍ୟବହାରିକ ମତାମତ ପ୍ରଦାନ କରିଥିବାରୁ ସମସ୍ତଙ୍କୁ ଅଭିନନ୍ଦନ ଜଣାଇଥିଲେ । ସେ ହିନ୍ଦୀ ଭାଷାର ପ୍ରସାର ପ୍ରତିଦିନ କଥୋପକଥନର ଭାଷା ଜରିଆରେ ହେବାର ଆବଶ୍ୟକତା ରହିଛି ଏବଂ ସରକାରୀ କାର୍ଯ୍ୟରେ କ୍ଲିଷ୍ଟ ଶବ୍ଦର ପ୍ରୟୋଗ କମରୁ ଅତି କମ କରିବା ଅଥବା ନ କରିବା ଉପରେ ଗୁରୁତ୍ୱ ପ୍ରଦାନ କରିଥିଲେ । ସରକାରୀ ଏବଂ ସାମାଜିକ ସ୍ତରରେ ହିନ୍ଦୀ ମଧ୍ୟରେ ବ୍ୟବଧାନ କମ କରିବା ଉପରେ ଗୁରୁତ୍ୱାରୋପ କରି ପ୍ରଧାନମନ୍ତ୍ରୀ କହିଥିଲେ ଯେ ଶିକ୍ଷାନୁଷ୍ଠାନଗୁଡିକ ଏହି ଅଭିଯାନର ନେତୃତ୍ୱ ନେବାରେ ସହାୟତା କରିପାରିବେ । ବିଶ୍ୱ ଉପରେ ନିଜର ଅନୁଭୂତିଗୁଡିକ ଆଲୋଚନା କରି ପ୍ରଧାନମନ୍ତ୍ରୀ ସମସ୍ତ ସଦସ୍ୟମାନଙ୍କୁ ଆଶ୍ୱସ୍ତ କରାଇଥିଲେ ଯେ ଆମେ ହିନ୍ଦୀ ସହିତ ସମସ୍ତ ଭାରତୀୟ ଭାଷା ଜରିଆରେ ସଂପୂର୍ଣ୍ଣ ଦୁନିଆ ସହିତ ଯୋଗସୂତ୍ର ରକ୍ଷା କରିପାରିବା । ସେହିଭଳି ପ୍ରଧାନମନ୍ତ୍ରୀ କହିଥିଲେ ଯେ ଆମେ ତାମିଲ ଭଳି, ବିଶ୍ୱର ପ୍ରାଚୀନତମ ଭାରତୀୟ ଭାଷାଗୁଡିକୁ ନେଇ ଗର୍ବିତ । ସେ ଏହା ମଧ୍ୟ କହିଥିଲେ ଯେ ଦେଶର ସମସ୍ତ ଭାଷା ହିନ୍ଦୀ ଭାଷାକୁ ସମୃଦ୍ଧ କରିପାରିବେ । ଏହି ସମ୍ବନ୍ଧରେ ପ୍ରଧାନମନ୍ତ୍ରୀ ସରକାରଙ୍କର ‘ଏକ ଭାରତ, ଶ୍ରେଷ୍ଠ ଭାରତ’ ପଦକ୍ଷେପ ବିଷୟରେ ଉଲ୍ଲେଖ ମଧ୍ୟ କରିଥିଲେ । ସ୍ଵରାଷ୍ଟ୍ରମନ୍ତ୍ରୀ ଶ୍ରୀ ରାଜନାଥ ସିଂହଙ୍କ ସ୍ୱାଗତ ସମ୍ବୋଧନ ପରେ ପରେ, ସଚିବ (ରାଜଭାଷା) କାର୍ଯ୍ୟସୂଚୀ ଅନୁରୂପ ବିଭିନ୍ନ ବିଷୟଗୁଡିକରେ ଏ ପର୍ଯ୍ୟନ୍ତ ହୋଇଥିବା ବିକାଶ ଉପରେ ସୂଚନା ପ୍ରଦାନ କରିଥିଲେ । ସଦସ୍ୟମାନେ ହିନ୍ଦୀ ଭାଷାର ପ୍ରଚାର ପ୍ରସାର ପାଇଁ ନିଜର ମତାମତ ବ୍ୟକ୍ତ କରିଥିଲେ । ଏହି ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କେନ୍ଦ୍ରୀୟ ହିନ୍ଦୀ ନିର୍ଦ୍ଦେଶାଳୟ ଦ୍ୱାରା ପ୍ରକାଶିତ ଗୁଜରାଟୀ-ହିନ୍ଦୀ କୋଷର ଉନ୍ମୋଚନ ମଧ୍ୟ କରିଥିଲେ । ପ୍ରାୟ ଦୁଇ ଘଣ୍ଟା ପର୍ଯ୍ୟନ୍ତ ଚାଲିଥିବା ଏହି ବୈଠକରେ କେନ୍ଦ୍ର ସରକାରଙ୍କ ବରିଷ୍ଠ ମନ୍ତ୍ରୀବୃନ୍ଦ, ଅରୁଣାଚଳ ପ୍ରଦେଶ, ହିମାଚଳ ପ୍ରଦେଶ, ଗୁଜରାଟର ମୁଖ୍ୟମନ୍ତ୍ରୀ, ତଥା କମିଟିର ଅନ୍ୟ ସଦସ୍ୟମାନେ ଉପସ୍ଥିତ ଥିଲେ ।
ଅଗ୍ନି 5 କ୍ଷେପଣାସ୍ତ୍ରର ସଫଳ ପରୀକ୍ଷା ନେଇ DRDO କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଅଗ୍ନି 5 କ୍ଷେପଣାସ୍ତ୍ରର ସଫଳ ପରୀକ୍ଷା ପରେ ପ୍ରତିରକ୍ଷା ଗବେଷଣା ଓ ବିକାଶ ସଂସ୍ଥାନ (DRDO) ଏବଂ ଏହାର ବୈଜ୍ଞାନିକମାନଙ୍କୁ ଅଭିନନ୍ଦନ ଜଣାଇଛନ୍ତି । “ଅଗ୍ନି 5 କ୍ଷେପଣାସ୍ତ୍ରର ସଫଳ ପରୀକ୍ଷା ପ୍ରତ୍ୟେକ ଭାରତୀୟଙ୍କୁ ଗୌରବାନ୍ଵିତ କରିଛି । ଆମର ପ୍ରତିରକ୍ଷାତ୍ମକ ସାମରିକ ଶକ୍ତିକୁ ଏହା ଚମତ୍କାର ବଳ ପ୍ରଦାନ କରିବ । DRDO ଏବଂ ଏହାର ବୈଜ୍ଞାନିକମାନଙ୍କ ଜଟିଳ ଓ କଠିନ ପରିଶ୍ରମର ଫଳ ହେଉଛି ଅଗ୍ନି 5 ର ସଫଳ ପରୀକ୍ଷା । ମୁଁ ସେମାନଙ୍କୁ ଅଭିନନ୍ଦନ ଜଣାଉଛି”, ବୋଲି କହିଛନ୍ତି ପ୍ରଧାନମନ୍ତ୍ରୀ ।
ସୁକମାରେ କେନ୍ଦ୍ରୀୟ ରିଜର୍ଭ ପୁଲିସ ବଳ ଯବାନଙ୍କ ମୃତ୍ୟୁରେ ପ୍ରଧାନମନ୍ତ୍ରୀଙ୍କ ଶୋକ

ଛତିଶଗଡ ସୁକମାରେ କେନ୍ଦ୍ରୀୟ ରିଜର୍ଭ ପୁଲିସ ବଳ ଯବାନଙ୍କ ମୃତ୍ୟୁରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ପ୍ରକାଶ କରିଛନ୍ତି । “ସୁକମାରେ କେନ୍ଦ୍ରୀୟ ରିଜର୍ଭ ପୁଲିସ ବଳ ଯବାନଙ୍କ ମୃତ୍ୟୁରେ ଗଭୀର ଭାବେ ମର୍ମାହତ । ସହିଦଙ୍କ ପ୍ରତି ଶ୍ରଦ୍ଧାଞ୍ଜଳି ଏବଂ ସେମାନଙ୍କ ପରିବାର ପ୍ରତି ସମବେଦନା । ଆହତ ଯବାନଙ୍କ ଆଶୁ ଆରୋଗ୍ୟ କାମନା କରୁଛି । ସୁକମାର ପରିସ୍ଥିତି ନେଇ ସ୍ଵରାଷ୍ଟ୍ର ମନ୍ତ୍ରୀ ରାଜନାଥ ସିଂହଙ୍କ ସହିତ କଥାବାର୍ତ୍ତା କରିଛି । ପରିସ୍ଥିତିର ଅନୁଧ୍ୟାନ ଲାଗି ଶ୍ରୀ ସିଂହ ସୁକମା ଗସ୍ତ କରୁଛନ୍ତି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପିଭି ନରସିଂହ ରାଓଙ୍କ ଅବଦାନକୁ ତାଙ୍କ ଜନ୍ମ ବାର୍ଷିକୀରେ ମନେ ପକାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ପି.ଭି ନରସିଂହ ରାଓଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି: “ଆମର ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ପି.ଭି ନରସିଂହ ରାଓ ଜୀଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି । ଜାତୀୟ ପ୍ରଗତିରେ ତାଙ୍କର ସମୃଦ୍ଧ ଅବଦାନ ପାଇଁ ଭାରତ ତାଙ୍କ ନିକଟରେ କୃତଜ୍ଞ । ସେ ଜଣେ ମହାନ ବିଦ୍ୱାନ ତଥା ବୁଦ୍ଧିଜୀବୀ ଭାବରେ ମଧ୍ୟ ଏକ ପରିଚୟ ସୃଷ୍ଟି କରିଥିଲେ ।”
ଟୋକିଓ ଅଲିମ୍ପିକ୍ସ 2020 କୁସ୍ତିରେ ବ୍ରୋଞ୍ଜ ପଦକ ବିଜେତା ବଜରଙ୍ଗ ପୁନିଆଙ୍କୁ ଅଭିନନ୍ଦନ ଜଣାଇଲେ ପ୍ରଧାନମନ୍ତ୍ରୀ

ଟୋକିଓ ଅଲିମ୍ପିକ୍ସ 2020 କୁସ୍ତିରେ ବ୍ରୋଞ୍ଜ ପଦକ ବିଜେତା ବଜରଙ୍ଗ ପୁନିଆଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । ଏକ ଟ୍ଵିଟ୍ ମାଧ୍ୟମରେ ପ୍ରଧାନମନ୍ତ୍ରୀ କହିଛନ୍ତି; “ଟୋକିଓ 2020ରୁ ଆଉ ଏକ ଆନନ୍ଦଦାୟକ ଖବର! ଚମତ୍କାର ଢଙ୍ଗରେ ବଜରଙ୍ଗ ପୁନିଆ ଲଢେଇ ପ୍ରଦର୍ଶନ କରିଥିଲେ । ଆପଣଙ୍କ ସଫଳତା ପାଇଁ ଆପଣଙ୍କୁ ଅଭିନନ୍ଦନ । ଏହା ପ୍ରତ୍ୟେକ ଭାରତୀୟଙ୍କୁ ଗର୍ବିତ ଏବଂ ଖୁସି କରାଇଛି” ।
ଜୈବ ବିବିଧତା ସଂରକ୍ଷଣ କ୍ଷେତ୍ରରେ ଭାରତ ଓ ନେପାଳ ମଧ୍ୟରେ ଏମଓୟୁ ସ୍ବାକ୍ଷର ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଜୈବ ବିବିଧତା ସଂରକ୍ଷଣ କ୍ଷେତ୍ରରେ ଭାରତ ଏବଂ ନେପାଳ ମଧ୍ୟରେ ଏକ ବୁଝାମଣାପତ୍ର (ଏମଓୟୁ) ସ୍ବାକ୍ଷର ପ୍ରସ୍ତାବକୁ ଅନୁମୋଦନ କରାଯାଇଛି । ଏ ସଂକ୍ରାନ୍ତରେ କେନ୍ଦ୍ର ପରିବେଶ, ଜଙ୍ଗଲ ଓ ଜଳବାୟୁ ପରିବର୍ତ୍ତନ ମନ୍ତ୍ରଣାଳୟର ପ୍ରସ୍ତାବକୁ କ୍ୟାବିନେଟ ମଞ୍ଜୁରି ମିଳିଛି । ଏହା ଜଙ୍ଗଲ, ବନ୍ୟ ପ୍ରାଣୀ, ପରିବେଶ, ଜୈବ ବିବିଧତା ସଂରକ୍ଷଣ ଏବଂ ଜଳବାୟୁ ପରିବର୍ତ୍ତନ ସମେତ କରିଡର ପୁନରୁଦ୍ଧାର ଓ ସଂରକ୍ଷିତ ଅଞ୍ଚଳ ଆନ୍ତଃସଂଯୋଗ କ୍ଷେତ୍ରରେ ଦୁଇ ଦେଶ ମଧ୍ୟରେ ସମନ୍ବୟ ତଥା ସହଯୋଗକୁ ସୁଦୃଢ଼ କରିବ । ଦୁଇ ଦେଶ ଏହି କ୍ଷେତ୍ରରେ ପରସ୍ପର ସହ ଜ୍ଞାନ ଓ ଶ୍ରେଷ୍ଠ ପଦ୍ଧତିର ବିନିମୟ କରିବା ଲାଗି ସକ୍ଷମ ହୋଇପାରିବେ । ଏହି ଏମଓୟୁ ସ୍ବାକ୍ଷରିତ ହେବା ଦ୍ବାରା ଜଙ୍ଗଲ, ବନ୍ୟପ୍ରାଣୀ, ଜୈବ ବିବିଧତା ସଂରକ୍ଷଣ ଓ ଜଳବାୟୁ ପରିବର୍ତ୍ତନ ସମେତ କରିଡର ସଂରକ୍ଷଣ ଏବଂ ସଂରକ୍ଷିତ ଅଞ୍ଚଳ ଆନ୍ତଃସଂଯୋଗ କ୍ଷେତ୍ରରେ ଦୁଇ ଦେଶ ମଧ୍ୟରେ ଆପୋସ ସହଯୋଗକୁ ପ୍ରୋତ୍ସାହନ ମିଳିବ । ଉଭୟ ପକ୍ଷ ପରସ୍ପର ମଧ୍ୟରେ ଶ୍ରେଷ୍ଠ ପଦ୍ଧତି ଏବଂ ଜ୍ଞାନର ଆଦାନପ୍ରଦାନ କରିପାରିବେ ।
ଆସନ୍ତାକାଲି ଉତ୍ତର ପ୍ରଦେଶର ଝାନସୀ ଗସ୍ତରେ ଯିବେ ପ୍ରଧାନମନ୍ତ୍ରୀ;

ଉତ୍ତର ପ୍ରଦେଶରେ ପ୍ରତିରକ୍ଷା କରିଡର ପାଇଁ ପ୍ରଧାନମନ୍ତ୍ରୀ ରଖିବେ ଆଧାରଶିଳା; ଝାନସୀ-ଖାଇରାଜ ସେକ୍ସନର 297 କିମି ରେଳ ଲାଇନ ବିଦ୍ୟୁତିକରଣ ବ୍ୟବସ୍ଥାକୁ ଉଦଘାଟନ କରିବେ; ପାହାଡ଼ି ନଦୀବନ୍ଧ ଆଧୁନିକୀକରଣ ରାଷ୍ଟ୍ରକୁ ଉତ୍ସର୍ଗ କରିବେ ପ୍ରଧାନମନ୍ତ୍ରୀ; ବୁନ୍ଦେଲଖଣ୍ଡକୁ ସୁନିଶ୍ଚିତ ଜଳଯୋଗାଣ ପାଇଁ ଉଦ୍ଦିଷ୍ଟ ପ୍ରକଳ୍ପର ହେବ ଶିଳାନ୍ୟାସ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ 15 ଫେବୃଆରୀ 2019ରେ ଝାନସୀ ଗସ୍ତ କରିବେ । ପ୍ରଧାନମନ୍ତ୍ରୀଙ୍କ କରକମଳରେ ଝାନସୀରେ ବିଭିନ୍ନ ଉନ୍ନୟନମୂଳକ ପ୍ରକଳ୍ପର ଉଦଘାଟନ କିମ୍ବା ଶିଳାନ୍ୟାସ କରାଯିବ । ଝାନସୀରେ ପ୍ରତିରକ୍ଷା କରିଡର ପାଇଁ ପ୍ରଧାନମନ୍ତ୍ରୀ ଆଧାରଶିଳା ରଖିବେ । ଭାରତକୁ ପ୍ରତିରକ୍ଷା ଉତ୍ପାଦନ କ୍ଷେତ୍ରରେ ଆତ୍ମନିର୍ଭରଶୀଳ କରିବା ଲାଗି ଦେଶରେ ଦୁଇଟି ପ୍ରତିରକ୍ଷା କରିଡର ସ୍ଥାପନ ଲାଗି ଭାରତ ସରକାର ନିଷ୍ପତ୍ତି ନେଇଛନ୍ତି, ଗୋଟିଏ ତାମିଲନାଡ଼ୁରେ ଏବଂ ଅନ୍ୟଟି ଉତ୍ତର ପ୍ରଦେଶରେ ନିର୍ମାଣ କରାଯିବ । ଉତ୍ତରପ୍ରଦେଶ ପ୍ରତିରକ୍ଷା କରିଡରର 6ଟି ନୋଡାଲ ପଏଣ୍ଟ ମଧ୍ୟରୁ ଝାନସୀ ଗୋଟିଏ । ଉତ୍ତର ପ୍ରଦେଶର ବୁନ୍ଦେଲଖଣ୍ଡ ଅଂଚଳରେ ଏପରି ଏକ କରିଡର ପ୍ରତିଷ୍ଠା ଲାଗି ଫେବୃଆରୀ 2018ରେ ଅନୁଷ୍ଠିତ ଉତ୍ତର ପ୍ରଦେଶ ନିବେଶକ ସମ୍ମିଳନୀରେ ପ୍ରଧାନମନ୍ତ୍ରୀ ଘୋଷଣା କରିଥିଲେ । 297 କିଲୋମିଟର ଦୂରତା ବିଶିଷ୍ଟ ଝାନସୀ-ଖଇରାର ରେଳ ଲାଇନର ବିଦ୍ୟୁତିକରଣ କାର୍ଯ୍ୟକୁ ପ୍ରଧାନମନ୍ତ୍ରୀ ଉଦଘାଟନ କରିବେ । ବିଦ୍ୟୁତକରଣ ଦ୍ୱାରା ଏହି ଲାଇନରେ ଟ୍ରେନର ଦ୍ରୁତ ଯାତାୟାତ ସମ୍ଭବ ହେବା ସହିତ ଅଙ୍ଗାରକାମ୍ଳ ନିର୍ଗମନ ହ୍ରାସ ପାଇବ ତଥା ପରିବେଶ ସୁରକ୍ଷା ହୋଇପାରିବ । ପଶ୍ଚିମ ଉତ୍ତର ପ୍ରଦେଶକୁ ନିରନ୍ତର ବିଦ୍ୟୁତ ଯୋଗାଣ ସୁନିଶ୍ଚିତ କରିବା ଲାଗି ପଶ୍ଚିମ-ଉତ୍ତର ଆନ୍ତଃକ୍ଷେତ୍ରୀୟ ବିଦ୍ୟୁତ ସଂଚାରଣ ବ୍ୟବସ୍ଥାକୁ ସେ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିବେ । ପାହାଡ଼ି ନଦୀବନ୍ଧ ଆଧୁନିକୀକରଣ ପ୍ରକଳ୍ପକୁ ପ୍ରଧାନମନ୍ତ୍ରୀ ଉଦଘାଟନ କରିବେ । ଝାନସୀ ଜିଲ୍ଲାର ଧାସନ ନଦୀ ଉପରେ ପାହାଡ଼ି ଜଳ ସଂରକ୍ଷଣ ନଦୀବନ୍ଧ ପ୍ରକଳ୍ପ ରହିଛି । ସମସ୍ତଙ୍କୁ ପାନୀୟ ଜଳଯୋଗାଣ ଲାଗି ସରକାରଙ୍କ ସଂକଳ୍ପକୁ ଦୃଷ୍ଟିରେ ରଖି ପ୍ରଧାନମନ୍ତ୍ରୀ ବୁନ୍ଦେଲଖଣ୍ଡ କ୍ଷେତ୍ରରେ ପାଇପ ଜଳ ଯୋଗାଣ ଲାଗି ଶିଳାନ୍ୟାସ କରିବେ । ମରୁଡ଼ି ପ୍ରବଣ ବୁନ୍ଦେଲଖଣ୍ଡ କ୍ଷେତ୍ରକୁ ଜଳଯୋଗାଣ ସୁନିଶ୍ଚିତ କରିଥିବାରୁ ଏହି ପ୍ରକଳ୍ପକୁ ବେଶ ମହତ୍ୱପୂର୍ଣ୍ଣ ବୋଲି ମନେ କରାଯାଉଛି । ଅମୃତ ଯୋଜନା ଅଧୀନରେ ଝାନସୀ ସହରାଂଚଳ ପାନୀୟ ଜଳଯୋଗାଣ ଯୋଜନା ପର୍ଯ୍ୟାୟ-2 ପାଇଁ ମଧ୍ୟ ପ୍ରଧାନମନ୍ତ୍ରୀ ଆଧାରଶିଳା ରଖିବେ । ଏହି ଅବସରରେ ଝାନସୀରେ ଏକ ରେଳଡବା ମରାମତି କାରଖାନା ପାଇଁ ପ୍ରଧାନମନ୍ତ୍ରୀ ଶିଳାନ୍ୟାସ କରିବେ । ଏହି ସୁବିଧା ବୁନ୍ଦେଲଖଣ୍ଡ କ୍ଷେତ୍ରରେ ନିଯୁକ୍ତି ସୁଯୋଗ ସୃଷ୍ଟି କରିବ । 425 କିଲୋମିଟର ଲମ୍ବ ଝାନସୀ-ମାଣିକପୁର ଏବଂ ଭୀମସେନ-ଖାଇରାର ରେଳ ଲାଇନର ଦୋହରୀକରଣ ପାଇଁ ପ୍ରଧାନମନ୍ତ୍ରୀ ଆଧାରଶିଳା ରଖିବେ । ଏହା କେବଳ ଟ୍ରେନଗୁଡ଼ିକର ଯାତାୟାତକୁ ସୁଗମ କରିବ ନାହିଁ ବରଂ ବୁନ୍ଦେଲଖଣ୍ଡ କ୍ଷେତ୍ରର ସାମଗ୍ରୀକ ବିକାଶ କ୍ଷେତ୍ରରେ ମଧ୍ୟ ସହାୟକ ହେବ ।
ଗୁରୁଦିବସ ଅବସରରେ ଶିକ୍ଷକମାନଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା; ଜୟନ୍ତୀ ଅବସରରେ ପୂର୍ବତନ ରାଷ୍ଟ୍ରପତି ଡଃ ସର୍ବପଲ୍ଲୀ ରାଧାକ୍ରିଷ୍ଣନଙ୍କୁ ଶ୍ରଦ୍ଧାଞ୍ଜଳି ଅର୍ପଣ

ଗୁରୁଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶିକ୍ଷକମାନଙ୍କୁ ଶୁଭେଚ୍ଛା ଜଣାଇଛନ୍ତି । ଜୟନ୍ତୀ ଅବସରରେ ପୂର୍ବତନ ରାଷ୍ଟ୍ରପତି ଡଃ ସର୍ବପଲ୍ଲୀ ରାଧାକ୍ରିଷ୍ଣନଙ୍କୁ ପ୍ରଧାନମନ୍ତ୍ରୀ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟ୍ୱିଟ ଶୃଙ୍ଖଳରେ ପ୍ରଧାନମନ୍ତ୍ରୀ କହିଛନ୍ତି; “ଯୁବପୀଢିଙ୍କ ବୌଦ୍ଧିକ ଦକ୍ଷତା ବିକାଶରେ ଗୁରୁତ୍ୱପୂର୍ଣ୍ଣ ଭୂମିକା ଗ୍ରହଣ କରିଥିବା ଶିକ୍ଷକମାନଙ୍କୁ ଗୁରୁଦିବସ ଅବସରରେ ଶୁଭେଚ୍ଛା । କୋଭିଡ- ୧୯ ସମୟରେ ଶିକ୍ଷକମାନେ ଯେପରି ନବାଚାର ମାଧ୍ୟମରେ ଛାତ୍ରଛାତ୍ରୀମାନଙ୍କ ଶିକ୍ଷାର ଯାତ୍ରା ସୁନିଶ୍ଚିତ କରିଛନ୍ତି ତାହା ପ୍ରଶଂସନୀୟ । ଜୟନ୍ତୀ ଅବସରରେ ଡଃ ଏସ. ରାଧାକ୍ରିଷ୍ଣନଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିବା ସହ ତାଙ୍କ ବାଗ୍ମୀତା ତଥା ଦେଶ ପ୍ରତି ଅବଦାନକୁ ସ୍ମରଣ କରୁଛି ।”
‘ଭାରତ ରତ୍ନ’ ଲତା ମଙ୍ଗେଶକର ଏବଂ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ – ଏକ ସ୍ୱତନ୍ତ୍ର ବନ୍ଧନ

ପ୍ରଧାନମନ୍ତ୍ରୀଙ୍କ ୱେବସାଇଟ୍ narendramodi.in ରେ ଲତା ମଙ୍ଗେଶକର ଜୀ ଏବଂ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ମଧ୍ୟରେ ଥିବା ବନ୍ଧନ ବିଷୟରେ ଏକ ସ୍ୱତନ୍ତ୍ର ଲେଖା ସେୟାର କରାଯାଇଛି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍‍ କରିଛି; ‘ଭାରତ ରତ୍ନ' ଲତା ଦିଦି ଏବଂ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ – ଏକ ସ୍ୱତନ୍ତ୍ର ବନ୍ଧନ https://t.co/tiSTrSm715 via NaMo App"
ଦେଶର ବିଭିନ୍ନ ଭାଗରେ ପର୍ବପର୍ବାଣୀ ଅବସରରେ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦେଶର ବିଭିନ୍ନ ଭାଗରେ ପର୍ବପର୍ବାଣୀ ପାଳନ ଅବସରରେ ଜନସାଧାରଣଙ୍କୁ ଶୁଭେଚ୍ଛା ଜଣାଇଛନ୍ତି । “ଆଜି ଭାରତର ବିଭିନ୍ନ ଭାଗରେ ଜନସାଧାରଣ ଅନେକ ପର୍ବପର୍ବାଣୀ ପାଳନ କରୁଛନ୍ତି । ଏହି ପବିତ୍ର ପର୍ବପର୍ବାଣୀ ପାଳନ ପାଇଁ ଜନସାଧାରଣଙ୍କୁ ମୋର ଶୁଭେଚ୍ଛା ଓ ଅଭିନନ୍ଦନ! ମକର ସଂକ୍ରାନ୍ତିର ଶୁଭକାମନା । ଏହି ପର୍ବ ଜନସାଧାରଣଙ୍କ ଜୀବନରେ ଆନନ୍ଦ ଉଲ୍ଲାସ ଓ ସମୃଦ୍ଧି ଆଣିଦେଉ । ମୋର ତାମିଲ ବନ୍ଧୁ ତଥା ଜନସାଧାରଣଙ୍କୁ ପବିତ୍ର ପୋଙ୍ଗଲ ଅବସରରେ ଶୁଭେଚ୍ଛା ଓ ଅନେକ ଅନେକ ଅଭିନନ୍ଦନ । ପବିତ୍ର ମାଘ ବିହୂ ଅବସରରେ ଆସାମର ଜନସାଧାରଣଙ୍କୁ ମୋର ଶୁଭକାମନା ଓ ଅଭିନନ୍ଦନ । ଗୁଜରାଟର ଜନସାଧାରଣଙ୍କୁ ପବିତ୍ର ଉତ୍ତରାୟଣ ଅବସରରେ ଅନେକ ଅନେକ ଶୁଭକାମନା । ଏଭଳି ଅନେକ ପର୍ବ ଆଜିର ଦିବସରେ ଭାରତର ବିଭିନ୍ନ ସ୍ଥାନରେ ଆନନ୍ଦ ଉଲ୍ଲାସ ଓ ବର୍ଣ୍ଣାଢ଼୍ୟ ପରିବେଶରେ ପାଳନ କରାଯାଉଛି । ଏହି ସାଂସ୍କୃତିକ ବିବିଧତା ଆମର ବୈଚିତ୍ର ଏବଂ ବହୁତ ବଡ଼ ଶକ୍ତି । ଏହି ସବୁ ପର୍ବ ଆମର ପରିଶ୍ରମୀ ଓ କର୍ମଠ ଚାଷୀ ଭାଇମାନଙ୍କ ଜୀବନରେ ଅପାର ସୁଖ ଓ ସମୃଦ୍ଧି ଆଣିଦେବ” ବୋଲି ପ୍ରଧାନମନ୍ତ୍ରୀ କହିଛନ୍ତି ।
60ହଜାର କୋଟି ଟଙ୍କାର ଜାତୀୟ ସହରାଞ୍ଚଳ ଗୃହନିର୍ମାଣ ପାଣ୍ଠି ଗଠନକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ 60ହଜାର କୋଟି ଟଙ୍କାର ଜାତୀୟ ସହରାଂଚଳ ଗୃହନିର୍ମାଣ ପାଣ୍ଠି(ଏନୟୁଏଚ୍ଏଫ୍) ଗଠନକୁ ଅନୁମୋଦନ ମିଳିଛି । କେନ୍ଦ୍ର ଗୃହନିର୍ମାଣ ଓ ସହରାଂଚଳ ବ୍ୟାପାର ମନ୍ତ୍ରଣାଳୟ ଅଧୀନରେ ଥିବା ତଥା ସୋସାଇଟି ରେଜିଷ୍ଟ୍ରେସନ୍ ଆକ୍ଟ-1860 ଅଧୀନରେ ପଞ୍ଜିକୃତ ହୋଇଥିବା ସ୍ୱୟଂଶାସିତ ସଂସ୍ଥା ବିଲ୍ଡିଙ୍ଗ ମେଟେରିଆଲ୍ସ ଏଣ୍ଡ ଟେକ୍ନୋଲଜି ପ୍ରମୋସନ୍ କାଉନ୍ସିଲ(ବିଏମ୍ଟିପିସି)ରେ ଏହି ପାଣ୍ଠି ରହିବ । ମନ୍ତ୍ରଣାଳୟ ଅଦ୍ୟାବଧି ପ୍ରଧାନମନ୍ତ୍ରୀ ଆବାସ ଯୋଜନା(ସହରାଂଚଳ) ଅନ୍ତର୍ଗତ 39.4ଲକ୍ଷ ବାସଗୃହ ମଞ୍ଜୁର କରିସାରିଛି । ରାଜ୍ୟ ଓ କେନ୍ଦ୍ରଶାସିତ ଅଞ୍ଚଳରୁ ଏନେଇ ଭଲ ପ୍ରତିକ୍ରିୟା ମିଳୁଛି ଓ ପ୍ରାୟ 2ରୁ 3ଲକ୍ଷ ବାସଗୃହ ପ୍ରତିମାସରେ ମଞ୍ଜୁରି ଦିଆଯାଉଛି । 17ଲକ୍ଷରୁ ଉର୍ଦ୍ଧ୍ଵ ବାସଗୃହ ନିର୍ମାଣାଧିନ ଅବସ୍ଥାରେ ଥିବାବେଳେ 5ଲକ୍ଷ ବାସଗୃହର ନିର୍ମାଣ କାର୍ଯ୍ୟ ଶେଷ ହୋଇସାରିଛି । କ୍ରେଡିଟ୍ ଲିଙ୍କ୍ଡ୍ ସବ୍ସିଡି ସ୍କିମ୍(ସିଏଲ୍ଏସ୍ଏସ୍)ରେ ବ୍ୟାଙ୍କ/ଆବାସ ନିର୍ମାଣ ପାଇଁ ଋଣ ସହାୟତା ଦ୍ୱାରା ପ୍ରଧାନମନ୍ତ୍ରୀ ଆବାସ ଯୋଜନା(ସହରାଂଚଳ) ଅନ୍ତର୍ଗତ ଯୋଗ୍ୟ ହିତାଧିକାରୀଙ୍କ ପାଇଁ ମଞ୍ଜୁରି ହୋଇଥିବା ଆର୍ଥିକ ଦୁର୍ବଳ/ଏଲ୍ଆଇଜି/ଏମ୍ଆଇଜି ବାସଗୃହରେ ମଧ୍ୟ ଉଲ୍ଲେଖନୀୟ ଅଭିବୃଦ୍ଧି ଦେଖିବାକୁ ମିଳିଛି । ପ୍ରାୟ 87ହଜାର ଗୃହନିର୍ମାଣ ଋଣ ଗତ 8ମାସ ମଧ୍ୟରେ ଏହି ଯୋଜନାରେ ମଞ୍ଜୁରି ହୋଇସାରିଛି ଓ ପ୍ରାୟ 40ହଜାର ଆବେଦନ ଏବେ ମଞ୍ଜୁରି ଅପେକ୍ଷାରେ ରହିଛି । ଆବଶ୍ୟକ ଥିବା ପ୍ରାୟ 1.2କୋଟି ବାସଗୃହର ଅଭାବର ଟାର୍ଗେଟକୁ ପୂରଣ ଓ 2022 ମସିହା ସୁଦ୍ଧା ଯେତେବେଳେ କି ଦେଶ ସ୍ୱାଧୀନତାର 75ତମ ଜୟନ୍ତୀ ପାଳନ କରିବ, ସମସ୍ତଙ୍କୁ ବାସଗୃହ ଯୋଗାଇବା ଲକ୍ଷ୍ୟ ରହିଛି । ଆସନ୍ତା 4ବର୍ଷ ମଧ୍ୟରେ ଏନୟୁଏଚ୍ଏଫ୍ ଏହି ଆବଶ୍ୟକ ପାଣ୍ଠି ସଂଗ୍ରହ କରିବ । ଯାହାଫଳରେ ବିଭିନ୍ନ କ୍ଷେତ୍ର ଯଥା :- ହିତାଧିକାରୀ ସଂଲଗ୍ନ ଗୃହ ନିର୍ମାଣ (ବିଏଲ୍ସି), ଭାଗିଦାରୀରେ ସୁଲଭ ଗୃହନିର୍ମାଣ(ଏଚ୍ପି), ମୌଳିକ ସ୍ଲମ୍ ରିଡେଭଲପ୍ମେଂଟ(ଆଇଏସ୍ଏସ୍ଆର) ଓ କ୍ରେଡିଟ୍ ଲିଙ୍କଡ୍ ସବ୍ସିଡି ସ୍କିମ୍(ସିଏଲ୍ଏସ୍ଏସ୍)କୁ କେନ୍ଦ୍ରୀୟ ସହାୟତାର ନିରନ୍ତର ପ୍ରବାହ ହୋଇପାରିବ । ଏବଂ ଗୃହ ନିର୍ମାଣ କରି ସହରାଂଚଳ କ୍ଷେତ୍ରରେ ଥିବା ଅଭାବକୁ ସହଜ ଭାବେ ସମାଧାନ କରାଯାଇପାରିବ ।
ସୁକ୍ଷ୍ମ, କ୍ଷୁଦ୍ର ଏବଂ ମଧ୍ୟମ ଉଦ୍ୟୋଗରେ ନୂତନ କ୍ୟାଡର ସେବା ସୃଷ୍ଟି ପ୍ରସ୍ତାବକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି (ବୁଧବାର) ଅନୁଷ୍ଠିତ କ୍ୟାବିନେଟ ବୈଠକରେ କ୍ୟାଡର ସମୀକ୍ଷା ଏବଂ ନୂତନ ଭାବେ ଗଠିତ ହୋଇଥିବା ସେବା କ୍ଷେତ୍ରକୁ ଅନୁମୋଦନ କରାଯାଇଛି । ଉନ୍ନୟନ କମିଶନରଙ୍କ କାର୍ଯ୍ୟାଳୟରେ ଭାରତୀୟ ଉଦ୍ୟୋଗ ବିକାଶ ସେବା (ଆଇଡିଏସ), ସୁକ୍ଷ୍ମ, କ୍ଷୁଦ୍ର ଏବଂ ମଧ୍ୟମ ଉଦ୍ୟୋଗ (ଏମଏସଏମଇ)ରେ ନୂତନ କ୍ୟାଡର ଢ଼ାଂଚା ସୃଷ୍ଟି ଏବଂ ଗଠନରେ ପରିବର୍ତ୍ତନ, ସଂସ୍ଥାଗତ ସୁଦୃଢୀକରଣ ସହିତ ଷ୍ଟାର୍ଟ ଅପ ଇଣ୍ଡିଆ, ଷ୍ଟାଣ୍ଡ ଅପ ଇଣ୍ଡିଆ ଏବଂ ମେକ ଇନ ଇଣ୍ଡିଆ କାର୍ଯ୍ୟକ୍ରମକୁ ସୁଚାରୁ ରୂପେ ପରିଚାଳନା କରିବା ଦିଗରେ ସହାୟକ ହେବ । ଏହି ପଦକ୍ଷେପ ସଂସ୍ଥାଗୁଡିକର କ୍ଷମତା ଏବଂ ଦକ୍ଷତା ବୃଦ୍ଧି କରିବ । ଏହା ମଧ୍ୟ ଟେକ୍ନିକାଲ ଅଧିକାରୀମାନଙ୍କର ଏକ ସମର୍ପିତ କ୍ୟାଡର ସେବା ଆରମ୍ଭ କରି ଏମଏସଏମଇ କ୍ଷେତ୍ରର ବିକାଶ ଓ ଏହାର ସୁଦୃଢ଼ି କରଣରେ ସହାୟକ ହେବ ।
ପୁଥାଣ୍ଡୁ ର ଶୁଭ ଅବସରରେ ସମସ୍ତଙ୍କୁ ବିଶେଷକରି ତାମିଲ ଲୋକଙ୍କୁ ଶୁଭେଚ୍ଛା ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପୁଥାଣ୍ଡୁ ଅବସରରେ ସମସ୍ତଙ୍କୁ ଏବଂ ବିଶେଷ କରି ତାମିଲ ଭଉଣୀ ଏବଂ ଭାଇମାନଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ସମସ୍ତଙ୍କୁ, ବିଶେଷକରି ମୋର ତାମିଲ ଭଉଣୀ ଏବଂ ଭାଇମାନଙ୍କୁ ପୁଥାଣ୍ଡୁ ଶୁଭେଚ୍ଛା । ଆଗାମୀ ବର୍ଷକୁ ସଫଳତା ଏବଂ ଖୁସିରେ ଚିହ୍ନିତ କରାଯାଉ । ତୁମର ସମସ୍ତ ଆକାଂକ୍ଷା ପୂରଣ ହେଉ । ସମସ୍ତେ ଖୁସି ଏବଂ ସୁସ୍ଥ ରୁହନ୍ତୁ ।”
ଗୁଜରାଟୀ ନବବର୍ଷ ଅବସରରେ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ଗୁଜରାଟୀ ନବବର୍ଷ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁଜରାଟର ଜନସାଧାରଣଙ୍କୁ ଶୁଭେଚ୍ଛା ଜଣାଇଛନ୍ତି । “ସମସ୍ତ ଗୁଜୁରାଟୀଙ୍କୁ ନବବର୍ଷର ଅଭିନନ୍ଦନ । ଆଗାମୀ ବର୍ଷ ଆପଣମାନଙ୍କ ସମସ୍ତଙ୍କର ଅଭିଳାଷା ପୂରଣ କରୁ । ସମସ୍ତେ ସ୍ୱାସ୍ଥ୍ୟବାନ ଏବଂ ସୁଖି ହୁଅନ୍ତୁ । ସାଲ ମୁବାରକ,” ବୋଲି ପ୍ରଧାନମନ୍ତ୍ରୀ ତାଙ୍କ ବାର୍ତ୍ତାରେ କହିଛନ୍ତି ।
ଟୋକିଓ ଅଲମ୍ପିକ୍ସ ୨୦୨୦ରେ ଜାଭେଲିନ ଥ୍ରୋ ସ୍ୱର୍ଣ୍ଣପଦକ ବିଜେତା ନୀରଜ ଚୋପ୍ରାଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଟୋକିଓ ଅଲମ୍ପିକ୍ସ ୨୦୨୦ରେ ଜାଭେଲିନ ଥ୍ରୋ ସ୍ୱର୍ଣ୍ଣପଦକ ବିଜେତା ନୀରଜ ଚୋପ୍ରାଙ୍କୁ ଅଭିନନ୍ଦନ ଜଣାଇଛନ୍ତି । ସେ ଅସାଧାରଣ ଆବେଗର ସହ ଖେଳିଲେ ଓ ଅତୁଳନୀୟ ଧୈର୍ଯ୍ୟ ପ୍ରଦର୍ଶନ କଲେ ବୋଲି ପ୍ରଧାନମନ୍ତ୍ରୀ କହିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ଟୋକିଓରେ ଇତିହାସ ରଚାଗଲା! ଆଜି @ନୀରଜ _ଚୋପ୍ରା 1 ଯେଉଁ ସଫଳତା ହାସଲ କରିଛନ୍ତି ଆମେ ତାକୁ ସବୁଦିନ ପାଇଁ ମନେ ରଖିବୁ । ଯୁବକ ନୀରଜ ଉଲ୍ଲେଖନୀୟ ପ୍ରଦର୍ଶନ କଲେ । ସେ ଅସାଧାରଣ ଆବେଗର ସହ ଖେଳିଲେ ଓ ଅତୁଳନୀୟ ଧୈର୍ଯ୍ୟ ପ୍ରଦର୍ଶନ କଲେ । ସ୍ୱର୍ଣ୍ଣପଦକ ଜିତିଥିବାରୁ ତାଙ୍କୁ ଅଭିନନ୍ଦନ ଜଣାଉଛି ।#Tokyo2020”
କିମ୍ବଦନ୍ତୀ କଥକ ନୃତ୍ୟଶିଳ୍ପୀ ପଣ୍ଡିତ ବିରଜୁ ମହାରାଜଙ୍କ ଦେହାନ୍ତରେ ପ୍ରଧାନମନ୍ତ୍ରୀ ଶୋକ ପ୍ରକାଶ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କିମ୍ବଦନ୍ତୀ କଥକ ନୃତ୍ୟଶିଳ୍ପୀ ପଣ୍ଡିତ ବିରଜୁ ମହାରାଜଙ୍କ ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ଏହା ମଧ୍ୟ କହିଛନ୍ତି ଯେ ତାଙ୍କର ପରଲୋକ ସମଗ୍ର କଳା ଜଗତ ପାଇଁ ଏକ ଅପୂରଣୀୟ କ୍ଷତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ସମଗ୍ର ବିଶ୍ୱରେ ଭାରତୀୟ ନୃତ୍ୟକୁ ଏକ ସ୍ୱତନ୍ତ୍ର ପରିଚୟ ଦେଇଥିବା ପଣ୍ଡିତ ବିରଜୁ ମହାରାଜ ଜୀଙ୍କର ଦେହାନ୍ତରେ ଗଭୀର ଦୁଃଖିତ । ତାଙ୍କର ପରଲୋକ ସମଗ୍ର କଳା ଜଗତ ପାଇଁ ଏକ ଅପୂରଣୀୟ କ୍ଷତି । ଏହି ଦୁଃଖଦ ସମୟରେ ତାଙ୍କ ପରିବାର ଏବଂ ପ୍ରଶଂସକଙ୍କ ପ୍ରତି ମୋର ସମବେଦନା । ଓମ୍ ଶାନ୍ତି!”
ପୁଲୱାମା ଆକ୍ରମଣର ଶହୀଦମାନଙ୍କୁ ପ୍ରଧାନମନ୍ତ୍ରୀ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୨୦୧୯ ରେ ପୁଲୱାମାରେ ଶହୀଦ ହୋଇଥିବା ସମସ୍ତଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ଏବଂ ଆମ ଦେଶ ପାଇଁ ସେମାନଙ୍କର ଉଲ୍ଲେଖନୀୟ ସେବାକୁ ମନେ ପକାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “୨୦୧୯ ରେ ପୁଲୱାମା ଆକ୍ରମଣରେ ଶହୀଦ ହୋଇଥିବା ସମସ୍ତଙ୍କୁ ମୁଁ ଶ୍ରଦ୍ଧାଞ୍ଜଳି ଅର୍ପଣ କରୁଛି ଏବଂ ଆମ ଦେଶ ପାଇଁ ସେମାନଙ୍କର ଉଲ୍ଲେଖନୀୟ ସେବାକୁ ମନେ ପକାଉଛି । ସେମାନଙ୍କର ସାହସିକତା ଏବଂ ସର୍ବୋଚ୍ଚ ବଳିଦାନ ପ୍ରତ୍ୟେକ ଭାରତୀୟଙ୍କୁ ଏକ ଶକ୍ତିଶାଳୀ ତଥା ସମୃଦ୍ଧ ଦେଶ ଗଠନ ଦିଗରେ କାର୍ଯ୍ୟ କରିବାକୁ ପ୍ରେରିତ କରିଥାଏ ।”
ଇସ୍ରାଏଲର ପ୍ରଧାନମନ୍ତ୍ରୀ ମାନ୍ୟବର ନାଫତାଲି ବେନେଟଙ୍କ ସହ ଟେଲିଫୋନରେ କଥା ହୋଇଛନ୍ତିପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଇସ୍ରାଏଲର ପ୍ରଧାନମନ୍ତ୍ରୀ ମାନ୍ୟବର ନାଫତାଲି ବେନେଟଙ୍କ ସହ ଟେଲିଫୋନରେ କଥା ହୋଇଛନ୍ତି । କୋଭିଡ–୧୯ ଚିକିତ୍ସା ପରେ ଶୀଘ୍ର ସୁସ୍ଥ ହୋଇଥିବାରୁ ମାନ୍ୟବର ବେନେଟ୍‌ଙ୍କୁ ପ୍ରଧାନମନ୍ତ୍ରୀ ଶୁଭେଚ୍ଛା ଜଣାଇଛନ୍ତି । ନିକଟରେ ଇସ୍ରାଏଲରେ ହୋଇଥିବା ଆତଙ୍କବାଦୀ ଆକ୍ରମଣରେ ପ୍ରାଣ ହରାଇଥିବା ଲୋକଙ୍କ ପାଇଁ ସେ ସମବେଦନା ଜଣାଇଛନ୍ତି । ୟୁକ୍ରେନ ପରିସ୍ଥିତି ସମେତ ସାମ୍ପ୍ରତିକ ରାଜନୈତିକ ସ୍ଥିତି ଉପରେ ନେତାମାନେ ବିସ୍ତୃତ ଆଲୋଚନା କରିଥିଲେ । ସେମାନେ ଚାଲିଥିବା ଦ୍ୱିପାକ୍ଷିକ ସହଯୋଗ ପଦକ୍ଷେପଗୁଡ଼ିକର ମଧ୍ୟ ସମୀକ୍ଷା କରିଛନ୍ତି । ପ୍ରଧାନମନ୍ତ୍ରୀ ମାନ୍ୟବର ବେନେଟଙ୍କୁ ଶୀଘ୍ର ଭାରତ ଭାରତରେ ସ୍ୱାଗତ କରିବାପାଇଁ ଇଚ୍ଛାବ୍ୟକ୍ତ କରିଛନ୍ତି ।
ଭାରତୀୟ ରପ୍ତାନି-ଆମଦାନୀ ବ୍ୟାଙ୍କର ପୁନଃପୁଞ୍ଜିକରଣକୁ କେନ୍ଦ୍ର କ୍ୟାବିନେଟର ଅନୁମୋଦନ

ଭାରତୀୟ ରପ୍ତାନି-ଆମଦାନୀ ବ୍ୟାଙ୍କ (ଏକଜିମ ବ୍ୟାଙ୍କ)ର ପୁନଃପୁଞ୍ଜିକରଣକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ମଞ୍ଜୁରି ଦେଇଛନ୍ତି । ଏହାର ବିବରଣୀ ନିମ୍ନରେ ଦିଆଗଲା:- ଭାରତୀୟ ରପ୍ତାନି-ଆମଦାନୀ ବ୍ୟାଙ୍କରେ ନୂଆ ପୁଞ୍ଜି ବିନିଯୋଗ କରିବା ଲାଗି ଭାରତ ସରକାର 6,000 କୋଟି ଟଙ୍କାର ପୁନଃପୁଞ୍ଜିକରଣ ବଣ୍ଡ ଜାରି କରିବେ । 2018-19 ଆର୍ଥିକ ବର୍ଷରେ 4,500 କୋଟି ଟଙ୍କା ଏବଂ 2019-20 ଆର୍ଥିକ ବର୍ଷରେ 1,500 କୋଟି ଟଙ୍କାର ଦୁଇଟି କିସ୍ତି ଜରିଆରେ ଇକ୍ୟୁଟି ବିନିଯୋଗ କରାଯିବ । କ୍ୟାବିନେଟ ଏକ୍ଜିମ ବ୍ୟାଙ୍କର ଅଧିକୃତ ପୁଞ୍ଜିକୁ 10,000 କୋଟି ଟଙ୍କାରୁ ବୃଦ୍ଧି କରି 20,000 କୋଟି ଟଙ୍କା କରିବାକୁ ଅନୁମୋଦନ କରିଛନ୍ତି । ପୁନଃପୁଞ୍ଜିକରଣ ବଣ୍ଡ ରାଷ୍ଟ୍ରାୟାତ ବ୍ୟାଙ୍କଗୁଡ଼ିକୁ ଜାରି କରାଯିବ । ପ୍ରମୁଖ ପ୍ରଭାବ : -ଏକଜିମ ବ୍ୟାଙ୍କ ଭାରତ ପାଇଁ ପ୍ରମୁଖ ରପ୍ତାନି ଋଣ ଏଜେନ୍ସି । -ଏକଜିମ ବ୍ୟାଙ୍କରେ ପୁଞ୍ଜି ବିନିଯୋଗ ଦ୍ୱାରା ଏହା ପର୍ଯ୍ୟାପ୍ତ ପୁଞ୍ଜି ଅନୁପାତକୁ ବଢ଼ାଇବା ଏବଂ ଏଥିସହିତ ଅଧିକ କ୍ଷମତା ସହିତ ଭାରତୀୟ ରପ୍ତାନି ଲାଗି ଆବଶ୍ୟକ ସହାୟତା ଦେବାରେ ସମର୍ଥ ହେବ । -ନୂଆ ପୁଞ୍ଜି ବିନିଯୋଗ ଦ୍ୱାରା ଭାରତୀୟ ବୟନ ଉଦ୍ୟୋଗଗୁଡ଼ିକୁ ଆବଶ୍ୟକ ସହାୟତା ଦେବା, ରିହାତି ଅର୍ଥଲଗାଣ ଯୋଜନା (ସିଏଫଏସ)ରେ ସମ୍ଭାବ୍ୟ ପରିବର୍ତ୍ତନ, ଭାରତର ସକ୍ରିୟ ବୈଦେଶିକ ନୀତି ଏବଂ ରଣନୈତିକ ଉଦ୍ଦେଶ୍ୟକୁ ଧ୍ୟାନରେ ରଖି ଭବିଷ୍ୟତରେ ନୂଆ ଋଣ ମଞ୍ଜୁରି ପତ୍ର (ଏଲଓସି)ର ସମ୍ଭାବନା ଭଳି ନୂତନ ପ୍ରୟାସକୁ ପ୍ରୋତ୍ସାହନ ମିଳିବ ।
ପ୍ରଧାନମନ୍ତ୍ରୀ ଆସନ୍ତାକାଲି ଆଗ୍ରା ଗସ୍ତ କରି 2,980 କୋଟି ଟଙ୍କାର ବିଭିନ୍ନ ପ୍ରକଳ୍ପକୁ କରିବେ ଉଦ୍ଘାଟନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ଜାନୁୟାରୀ 09, 2019ରେ ଉତ୍ତର ପ୍ରଦେଶର ଆଗ୍ରା ଗସ୍ତ କରିବେ । ସେଠାରେ ସେ ଗଙ୍ଗାଜଳ ଏବଂ ବିଭିନ୍ନ ଉନ୍ନୟନ ପ୍ରକଳ୍ପର ଶୁଭାରମ୍ଭ କରିବେ । ଆଗ୍ରା ସ୍ମାର୍ଟ ସିଟି ପାଇଁ ସମନ୍ଵିତ ନିର୍ଦ୍ଦେଶ ଓ ନିୟନ୍ତ୍ରଣ କେନ୍ଦ୍ର ସହିତ ଏସ.ଏନ ମେଡିକାଲ କଲେଜର ଉନ୍ନତିକାରଣ ପ୍ରକଳ୍ପର ସେ ଆଧାରଶିଳା ରଖିବେ । ଗଙ୍ଗାଜଳ ପ୍ରକଳ୍ପ 2,880 କୋଟି ଟଙ୍କା ବ୍ୟୟରେ ନିର୍ମିତ ହୋଇଛି । ଏହା ଆଗ୍ରା ସହରକୁ ଉତ୍ତମ ଓ ନିଶ୍ଚିତ ଜଳ ଯୋଗାଣ କରିବ । ଏହି ପ୍ରକଳ୍ପ ସହରବାସୀ ତଥା ପର୍ଯ୍ୟଟକଙ୍କ ପାଇଁ ଲାଭଦାୟକ ହେବ । ଆଗ୍ରା ଏସ.ଏନ ମେଡିକାଲ କଲେଜର ଉନ୍ନତିକାରଣ ଦିଗରେ 200 କୋଟି ଟଙ୍କା ବ୍ୟୟ ହେବ, ଯେଉଁଥିରେ କି ମହିଳା ଓ ମାତୃତ୍ଵକାଳୀନ ଚିକିତ୍ସା ପାଇଁ 100 ଶଯ୍ୟା ବିଶିଷ୍ଟ ବ୍ୟବସ୍ଥା ଅନ୍ତର୍ଭୁକ୍ତ । ସମାଜର ଗରିବ ଶ୍ରେଣୀର ଲୋକଙ୍କୁ ଉତ୍ତମ ସ୍ୱାସ୍ଥ୍ୟ ଓ ମାତୃତ୍ଵ ଯତ୍ନରେ ଏହା ସହାୟକ ହେବ । ଆଗ୍ରା ସ୍ମାର୍ଟ ସିଟି ପାଇଁ ସମନ୍ଵିତ ନିର୍ଦ୍ଦେଶ ଓ ନିୟନ୍ତ୍ରଣ କେନ୍ଦ୍ର 285 କୋଟି ଟଙ୍କାରେ ନିର୍ମିତ କରାଯିବ । ଏହା ଆଗ୍ରା ସହରକୁ ବିଶ୍ଵସ୍ତରୀୟ ଆଧୁନିକ ସ୍ମାର୍ଟ ସିଟିରେ ପରିଣତ କରିବା ସହିତ ଉପଯୁକ୍ତ ମୂଲ୍ୟର ପର୍ଯ୍ୟଟକସ୍ଥଳୀ ରୂପେ ପରିଗଣିତ ହେବାରେ ସହାୟକ ହେବ । ଏହି ଅବସରରେ ପ୍ରଧାନମନ୍ତ୍ରୀ ଆଗ୍ରାର କୋଠି ମୀନା ବଜାରଠାରେ ସମବେତ ଜନତାଙ୍କୁ ସମ୍ବୋଧନ କରିବାର କାର୍ଯ୍ୟକ୍ରମ ରହିଛି । ଆଗ୍ରା ସହରକୁ ପ୍ରଧାନମନ୍ତ୍ରୀଙ୍କ ଏହା ଦ୍ଵିତୀୟ ଗସ୍ତ । ନଭେମ୍ବର 20, 2016ରେ ତାଙ୍କ ପୂର୍ବ ଗସ୍ତ ସମୟରେ ସେ ପ୍ରଧାନମନ୍ତ୍ରୀ ଆବାସ ଯୋଜନା (ଗ୍ରାମୀଣ)ର ଶୁଭାରମ୍ଭ କରିଥିଲେ । ଏହି ଯୋଜନା ଅଧୀନରେ ଆଜି ତାରିଖ ସୁଦ୍ଧା ଉତ୍ତର ପ୍ରଦେଶରେ 65 ଲକ୍ଷ ଘର ନିର୍ମାଣ କରାଯାଇଛି । ସେ ଆଗ୍ରା ଅଞ୍ଚଳ ଲାଗି ରେଳ ଭିତ୍ତିଭୂମି ଏବଂ ସେବାର ଶୁଭାରମ୍ଭ କରିଥିଲେ ।
ପ୍ରଧାନମନ୍ତ୍ରୀ ସମସ୍ତ ରାଜ୍ୟ ପରିବେଶ ମନ୍ତ୍ରୀ ସମ୍ମିଳନୀକୁ ସେପ୍ଟେମ୍ବର ୨୩ରେ କରିବେ ଉଦ୍‌ଘାଟନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଜ୍ୟ ପରିବେଶ ମନ୍ତ୍ରୀମାନଙ୍କ ଜାତୀୟ ସମ୍ମିଳନୀକୁ ଆସନ୍ତା ୨୩ ତାରିଖ ପୂର୍ବାହ୍ନ ସାଢେ ଦଶଟାରେ ଗୁଜରାଟର ଏକତାନଗରଠାରେ ଆଭାସୀ ମାଧ୍ୟମରେ ଉଦ୍‌ଘାଟନ କରିବେ । ଏହି ଅବସରରେ ସେ ସମବେତ ଜନତାଙ୍କୁ ମଧ୍ୟ ଉଦ୍‌ବୋଧନ ଦେବେ । ସଂଘୀୟ ସହଯୋଗ ବ୍ୟବସ୍ଥାକୁ ଆଗେଇ ନେବା ତଥା କେନ୍ଦ୍ର ଓ ରାଜ୍ୟ ମଧ୍ୟରେ ପରିବେଶ ନୀତି ନିର୍ଦ୍ଧାରଣ କ୍ଷେତ୍ରରେ ସୁସମନ୍ୱୟ ରକ୍ଷା ଉଦ୍ଦେଶ୍ୟରେ ଏହି ସମ୍ମିଳନୀ ଡକାଯାଇଛି । ନୀତିଗୁଡିକ ମଧ୍ୟରେ ପ୍ଲାଷ୍ଟିକ ପ୍ରଦୂଷଣ ନିରାକରଣ, ପରିବେଶ ପାଇଁ ଜୀବନ ଶୈଳୀ ଉପରେ ଗୁରୁତ୍ୱ ଦେଇ ଜଳବାୟୁ ପରିବର୍ତ୍ତନ ସମସ୍ୟାର ମୁକାବିଲା ନିମନ୍ତେ ରାଜ୍ୟର କାର୍ଯ୍ୟାନ୍ୱୟନ ଯୋଜନା ଇତ୍ୟାଦି ଅନ୍ତର୍ଭୁକ୍ତ । ଅନୁର୍ବର ଜମିର ପୁନରୁଦ୍ଧାର ଓ ବନ୍ୟପ୍ରାଣୀ ସଂରକ୍ଷଣ ଉପରେ ସ୍ୱତନ୍ତ୍ର ଧ୍ୟାନ ଦେଇ ଜଙ୍ଗଲ ସୀମା ବୃଦ୍ଧି ନେଇ ମଧ୍ୟ ସମ୍ମିଳନୀରେ ଗୁରୁତ୍ୱ ଆରୋପ କରାଯିବ। ୨୩ ଓ ୨୪ସେପ୍ଟେମ୍ବରରେ ଆୟୋଜିତ ହେବାକୁ ଥିବା ଏହି ଦୁଇଦିନିଆ ସମ୍ମିଳନୀରେ ଛଅଟି ଅଧିବେଶନ ରହିଛି । ଏଥିରେ ଆଲୋକପାତ କରାଯାଉଥିବା ବିଷୟଗୁଡିକ ମଧ୍ୟରେ ରହିଛି ଏଲଆଇଏଫଇ ପରିବେଶ ଭିତ୍ତିକ ଜୀବନ ଶୈଳୀ) ଜଳବାୟୁ ପରିବର୍ତ୍ତନର ମୁକାବିଲ, ପରିବେଶ (ସମନ୍ୱିତ ସବୁଜ ସ୍ୱୀକୃତୀ ପାଇଁ ଏକକ ଗବାକ୍ଷ ପଦ୍ଧତି), ଜଙ୍ଗଲ ପରିଚାଳନା, ପ୍ରଦୂଷଣ ନିୟନ୍ତ୍ରଣ ଓ ନିରାକରଣ, ବନ୍ୟପ୍ରାଣୀ ପରିଚାଳନା, ପ୍ଲାଷ୍ଟିକ ଓ ବର୍ଜ୍ୟ ପରିଚାଳନା ଇତ୍ୟାଦି ।